23. august 2019

**Fra Billund til Hobro – nye elever på Handelsgymnasiet**

**På Tradium Mariagerfjords HHX-afdeling er der i år startet 40 nye elever - en væsentlig stigning i sammenligning med forrige år.**

På Handelsgymnasiet i Hobro, som er en del af Tradium Mariagerfjord, har rekord mange elever i disse dage haft deres introduktion til gymnasiet. En af dem er Thomas Kirkeby Junge, som kommer fra Billund.

-Det har været lidt spændende, for jeg er lige flyttet alene til Hobro. Jeg er flyttet på kollegiet heroppe, fordi jeg spiller fodbold i Hobro IK. Så der er mange nye personer, man skal lære at kende.

Thomas har dog tidligere gået på efterskole, så omvæltningen er ikke helt så stor og på HHX har han følt sig godt taget imod.

-Jeg syntes folk virker super flinke, alle kender alle. Man hører om mange skoler hvor 1.g’erne ikke snakker med 3.g’erne. Her snakker alle bare med hinanden og vores tutorer fra 2.g har taget super godt imod os, forklarer Thomas, der valgte HHX specifikt på grund af fagene.

-Det der har interesseret mig mest, er de fag de har, såsom erhvervsøkonomi og international økonomi. Det syntes jeg er spændende. Så har HHX også et samarbejde med fodboldklubben, så jeg kan komme til morgentræning og sådanne ting, afslutter Thomas.

**Grundlaget for resten af gymnasietiden**

At der i år er startet rekordmange elever på handelsgymnasiet, skaber også fundamentet, for en god start på uddannelsen.

-De (eleverne, red), har taget det som en oplevelse, at de skal være 40 sammen. Det positive er jo også, at dem der er på årgangen, lære at kende hinanden på kryds og tværs, forklarer Bente Hansen, der er lektor og vejleder på Tradium Mariagerfjord. Hun fortæller også, at eleverne bliver delt op studieretninger, efter grundforløbet er overstået. I den forbindelse, er det til stor gavn for studiemiljøet, at de studerende er startet ud som en samlet gruppe.

**Kontakt**

Anette Skovlykke Nielsen

Afdelingschef

ani@Tradium.dk

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 460 medarbejdere og underviser 2.900 årselever på syv adresser i Randers, Hobro og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på [www.tradium.dk](http://www.tradium.dk) og følg os på Facebook.